NARIADENIE KOMISIE (ES) č. 309/2009
z 15. apríla 2009,
ktorým sa do 31. augusta 2009 pozastavuje intervenčný nákup odtučneného práškového mlieka za pevne určené ceny
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1),
so zreteľom na nariadenie Komisie (ES) č. 214/2001 z 12. januára 2001 ustanovujúce podrobné pravidlá uplatňovania nariadenia Rady (ES) č. 1255/1999 o intervencii na trhu s odtučneným práškovým mliekom (2), a najmä na jeho článok 9a ods. 3,
keďže:
(1)
Z oznámenia predloženého členskými štátmi 15. apríla 2009 v súlade s článkom 9a ods. 1 a 2 nariadenia (ES) č. 214/2001 vyplýva, že celkové množstvo odtučneného práškového mlieka ponúknuté na intervenciu za pevne určené ceny prekročilo od 1. marca 2009 limit 109 000 ton stanovený v článku 13 nariadenia (ES) č. 1234/2007. Intervenčný nákup odtučneného práškového mlieka za pevne určené ceny je teda nutné pozastaviť do 31. augusta 2009, je nutné stanoviť jednotnú percentuálnu sadzbu pre množstvá doručené príslušným orgánom členských štátov 14. apríla 2009 a ponuky doručené príslušným orgánom členských štátov 15. apríla 2009 a neskôr je potrebné zamietnuť.
(2)
V súlade s článkom 2 ods. 6 nariadenia (ES) č. 214/2001 sa odtučnené práškové mlieko ponúkané na intervenciu musí dávať do vriec s čistou hmotnosťou najmenej 25 kg. Množstvá odtučneného práškového mlieka, ktoré sa vynásobia jednotnou percentuálnou sadzbou, by sa teda mali zaokrúhliť na najbližší násobok 25 kg.
(3)
Po uverejnení jednotnej percentuálnej sadzby a pozastavenia nákupu za pevne určené ceny intervenčné agentúry musia rýchlo notifikovať predajcov. Toto nariadenie by preto malo nadobudnúť účinnosť dňom jeho uverejnenia v Úradnom vestníku Európskej únie,
PRIJALA TOTO NARIADENIE:
Článok 1
Týmto sa do 31. augusta 2009 pozastavuje intervenčný nákup odtučneného práškového mlieka za pevne určené ceny.
Celkové množstvo odtučneného práškového mlieka ponúknuté na intervenciu, ktoré každý predajca zaslal príslušným orgánom členských štátov v súlade s článkom 9a ods. 2 nariadenia (ES) č. 214/2001 14. apríla 2009, sa prijíma, násobí jednotnou percentuálnou sadzbou vo výške 64,2749 % a následne zaokrúhľuje na najbližší násobok 25 kg.
Ponuky doručené príslušným orgánom členských štátov od 15. apríla do 31. augusta 2009 sa zamietajú.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 15. apríla 2009